### 37.    Beslutning om anlægsbevilling til LED-belysning i kommunale ejendomme

**Åbent**

Sagsnr.: Kent Jespersen       J.nr.: 82.00.00           Dokumentnr.:
326-2019-306367

**Sagstype**

Beslutning.

**Resume og sagens baggrund**

På investeringsoversigten for 2020 er der afsat et
rådighedsbeløb på 10,22 mio. kr. til at udskifte belysning i en række af
kommunens ejendomme til LED-belysning. Projektet blev besluttet igangsat i
forbindelse med budget 2019. Der er samtidig indlagt en effektivisering på
forbrugsudgifterne på 3 mio. kr. årligt fra og med 2021. Effektiviseringen skal
findes på Teknik- og Miljøudvalgets ramme. Der søges om anlægsbevilling på 1,0
mio. kr. til udmøntning i budgetåret 2020 til rådgivning, screening af
bygninger, detailprojektering og udbud i projektet.

**Indstillinger**

Direktøren indstiller, at der gives en anlægsbevilling på
1,0 mio. kr. finansieret af rådighedsbeløbet til rådgivning, screening af
bygninger, detailprojektering og udbud.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

På investeringsoversigten for 2020 er der afsat et
rådighedsbeløb på i alt 10,22 mio. kr. til udskiftning til LED-belysning i de
kommunale ejendomme.

Det tekniske område er på den baggrund gået med i projektet
”Lighting Metropolis – Green” under [adresse] 21. Projektet giver mulighed for at få
kvalificeret sparring og netværk gennem de andre partnere i [adresse],
der også arbejder med belysning netop nu. Samtidig finansierer projektet en
væsentlig del af Kalundborg Kommunes tidsforbrug og udgifter til rådgivere.

I Kalundborg Kommune har det tekniske område kategoriseret
ejendommene i 4 overordnede grupper: Skoler, sportshaller, administration og
plejecentre. Derudover arbejdes der med en yderligere kategori med diverse
ejendomme, der kan komme i spil efter, at det første udbud er gennemført.

Det tekniske område har udarbejdet en indledende liste over
ejendomme med potentielle rentable cases. Derefter skal den kommende rådgiver
arbejde konkret videre med disse. Rådgiveren skal blandt andet udarbejde
detailprojekt og byggeprogram.

Udbud af rådgivningsopgaven udsendes i marts 2020. Den
valgte rådgiver udarbejder herefter udbudsmateriale frem til sommer. Herefter
sendes selve LED-udskiftningen i udbud, hvorefter der startes op i de 4
hovedgrupper.

Der søges derfor nu en anlægsbevilling på 1,0 mio. kr. til
rådgivning i projektet. Beløbet omfatter rådgivning, screening af bygninger,
detailprojektering og udbud.

Når udbudsmaterialet foreligger vil der blive fremlagt en ny
bevillingssag, hvor der søges om anlægsbevilling til den fysiske gennemførelse.

**Økonomiske konsekvenser**

Der er i 2020 et rådighedsbeløb på 10,22 mio. kr. Det
bemærkes, at restrådighedsbeløb herefter udgør 9,22
mio. kr.

[adresse] bemærkninger er indarbejdet i sagen.

**Teknik- og Miljøudvalgets møde
den 5. marts 2020:**

Anbefales.

**Økonomiudvalgets møde den 22.
april 2020:**

Anbefales.